P r e d k l a d a c i a  s p r á v a

Pôsobnosť dozornej rady, členstvo v dozornej rade, ako aj práva a povinnosti jej členov ustanovuje § 123 zákona č. 461/2003 Z. z. o sociálnom poistení v znení neskorších predpisov.

Dozorná rada má 11 členov. Predsedom dozornej rady je minister práce, sociálnych vecí a rodiny Slovenskej republiky.

Dozorná rada sa ďalej tvorí

a) z troch zástupcov navrhnutých reprezentatívnymi združeniami odborových zväzov,

b) z troch zástupcov navrhnutých reprezentatívnymi združeniami zamestnávateľov,

c) z jedného zástupcu ministerstva práce, sociálnych vecí a rodiny a z dvoch zástupcov ministerstva financií navrhnutých vládou,

d) z jedného zástupcu navrhnutého záujmovými združeniami občanov reprezentujúcimi poberateľov dôchodkových dávok.

Podľa § 123 ods. 17 zákona č. 461/2003 Z. z. o sociálnom poistení v znení neskorších predpisov, členstvo v dozornej rade zaniká,

a) uplynutím funkčného obdobia člena dozornej rady,

b) vzdaním sa funkcie písomnou žiadosťou člena dozornej rady doručenou národnej rade, a to najskôr odo dňa doručenia žiadosti, ak v nej nie je uvedený neskorší deň vzdania sa funkcie,

c) odvolaním alebo

d) smrťou.

Podľa § 123 ods. 19 zákona č. 461/2003 Z. z. o sociálnom poistení v znení neskorších predpisov, člena dozornej rady môže národná rada odvolať z jeho funkcie aj z iných dôvodov, ako sú uvedené v odseku 18, na základe návrhu toho, kto podal návrh na zvolenia člena dozornej rady, alebo na návrh orgánu dozoru štátu.

Členov dozornej rady s výnimkou predsedu volí a odvoláva národná rada.

Za člena dozornej rady môže byť navrhnutá a zvolená fyzická osoba, ktorá má spôsobilosť na právne úkony v plnom rozsahu, je bezúhonná a má skončené vysokoškolské vzdelanie druhého stupňa.

Predložený materiál obsahuje návrh na odvolanie z funkcie člena Dozornej rady Sociálnej poisťovne zástupcu Ministerstva financií Slovenskej republiky navrhnutého vládou Slovenskej republiky Marcela Klimeka a návrh na voľbu Petra Kostolného, zástupcu Ministerstva práce, sociálnych vecí a rodiny Slovenskej republiky a Radovana Majerského, zástupcu Ministerstva financií Slovenskej republiky navrhnutých vládou Slovenskej republiky do Dozornej rady Sociálnej poisťovne.

Materiál nebol predmetom medzirezortného pripomienkového konania z dôvodu, že sa na materiál vzťahuje výnimka z predkladania materiálov na pripomienkové konanie v súlade s čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky vzhľadom na to, že ide o personálny návrh.

Predložený návrh nemá vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na manželstvo, rodičovstvo a rodinu, vplyvy na informatizáciu spoločnosti a vplyvy na služby verejnej správy pre občana.